‘જોકે તારા સદનસીબે મુંબઈમાં કંઈ જ ના થયું અને તમે પાછાં આવી ગયાં. મલ્હારે તને બ્લેકમેઈલ કરી છે એ વાત મેં નિખિલ સરને કરી એટલે એમણે તાત્કાલિક ઇન્સ્પેક્ટર ઝાલા સાહેબને વાત કરી. અમે કેસ ફાઈલ કર્યો અને બીજા જ દિવસે નિખિલ સર અને ઇન્સ્પેક્ટર સાહેબની ટુકડી મુંબઈ પહોંચી ગઈ. મલ્હારના ફ્લેટ પર તપાસ કરી. એ તો સ્વાભાવિક જ ત્યાં નહોતો. એટલે મકાન માલિકની તપાસ કરી . મકાન માલિકે એમ કહ્યું કે, મલ્હારનો ફોન આવ્યો હતો. એ એમ કહેતો હતો કે આજે આટલા વર્ષે એના માતા-પિતાનો પત્તો લાગ્યો છે એટલે એમને લેવા માટે પૂના જઈ રહ્યો છે. કદાચ પાછો આવે પણ ખરો અને ના પણ આવે. ઇન્સ્પેક્ટર સાહેબે આસપાસ તપાસ કરીને મલ્હારના ખાસ ફ્રેન્ડ કેશવ આમટેને પણ પકડી પાડ્યો. એ બિચારાને પણ મલ્હાર એ જ એનાં માતા-પિતાનું બહાનું બતાવીને ચાલ્યો ગયો હતો. કેશવને તો મલ્હારે મેઈલ કરીને કહ્યું હતું. અમે કેશવ અને મકાનમાલિક પર છ મહિનાથી નજર રાખીને બેઠા છીએ.